### Beslutninger:

Forslaget blev på byrådsmødet den 22. juni 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra V, RV, KF og SF

I de kommende år vil der fortsat være vækst i antallet af borgere i [adresse]. Det har også betydning for skolekapaciteten. På nogle skoler giver det særlige udfordringer i forhold til udbygning, som ikke kan håndteres ved tilbygninger af undervisningslokaler inden for de rammer, som følger af skoleudbygningsprogrammet.

Det er særligt aktuelt i forhold til [adresse] og Engdalskolen.

Ifølge de nyeste prognoser forventes der på [adresse] et stort udbygningsbehov i de kommende år, hvor [adresse] vil vokse fra en 4-sporet skole til 4,5 eller 5-sporet skole. Det vil være vanskeligt at gennemføre en så stor udbygning på skolens matrikel, og der kan ses på muligheder for placering af dele af skolen på en anden matrikel.

Engdalsskolen har også et stort udbygningsbehov, og prognoserne viser, at der vil komme til at mangle 8 undervisningslokaler på sigt. Byrådet besluttede med vedtagelsen af budgettet for 2022, at der til forhandlingerne om budget 2023 skal udarbejdes en analyse af skolekapaciteten i det vestlige [adresse] primært i forhold til Engdalskolen. Formålet med analysen er først og fremmest at sikre, at der tages hånd om kapacitetsproblemerne på Engdalskolen, samt at der er begyndende opmærksomhed på, hvad en udbygning af Årslev vil betyde for kapaciteten på skolerne i området.

Fælles for udbygning af [adresse] og Engdalskolen er, at det er udbygninger, som er vanskelige at gennemføre, som almindelige udbygninger af undervisningslokaler. Der er derfor behov for at finde yderligere finansiering til udbygningerne.

Vi finder det vigtigt, at alle børn har et attraktivt skoletilbud i deres skoledistrikt med godt indeklima og gode undervisningslokaler, og at der samtidig er gode udemiljøer.

Vi ønsker derfor, at Børn og Unge belyser,

• hvilke muligheder der er for udbygning af Engdalskolen og finansieringsbehov med afsæt i analysen, som er besluttet med vedtagelsen af budgettet for 2022-2025

• hvilke muligheder der er for udbygning af [adresse], herunder løsningsmuligheder både på skolens matrikel og andre matrikler og finansieringsbehov

Stillet af Nora Rasmussen (V), Morten Vestergaard (RV), Janne Pedersen (K) og Ofelia Kjeldsen (SF).